Dag-oue baba in vullissak in taxi gelos - Maroela Media
'n Dag-oue babaseuntjie is Dinsdag lewend in 'n vullissak in 'n minibustaxi in Yeoville, Johannesburg, gevind.
Nadene Crowder-Grabham, algemene bestuurder van Door of Hope Children's Mission, 'n organisasie wat na weggooibaba's omsien, het aan Maroela Media gesê iemand het die sak in die taxi sien beweeg en die baba daarin gevind.
"Die bestuurder van die taxi het op 'n polisiebeampte afgekom wat Door of Hope baie goed ken en die beampte het die baba na ons toe gebring," het sy gesê. Die baba was nie siek of beseer nie.
Volgens Crowder-Grabham is antiretrovirale middels saam met die baba in die sak gevind. Dit is nie duidelik waarom die middels daar gelos is en of dit as kennisgewing van die ma se MIV-status dien nie. "Dit was nie 'n volledige dosis nie en die twee bottels wat gelos is, word gewoonlik nie saam gebruik nie. So ons weet nie hoekom die medisyne by die baba gelos is nie," het sy gesê.
Die baba is ongelukkig een van vele babas, dikwels pasgebore, wat in ongewenste omstandighede gevind word, het Crowder-Grabham gesê. "Ons het so paar weke gelede 'n baba in 'n toilet gekry. Baie babas word in plastieksakke in die veld gelos. Die ma's is dikwels baie jonk of betrokke by prostitusie."
Intussen het die personeel by die babahuis aan die seuntjie 'n Bybelse naam gegee en dit gaan baie goed met hom. "Die polisie het 'n saak oopgemaak, maar ons sal nie self na sy ma soek nie. As alles goed gaan, sal hy hopelik aangeneem word," het sy gesê.
Sers. Mduduzi Zondo, polisiewoordvoerder, het gesê 'n saak van kinderverwaarlosing word deur die Joubertpark-polisiestasie ondersoek.
En die ergste van alles is:"Daar gaan nog een en nog een en . . . . . . .wees"
Ons mens het nie eers respek vir vir 'n hulpelose baba nie – daarom spreek alles wat in hierdie land aangaan boekdele!!!
Liesl · 4 jare gelede
Stuur daai babatjie maar na my toe. Sal hom met liefde grootmaak, MIV of nie. Hoe kan mense so wreed wees?